**A cég ajándéka – 8. oldal – 3. osztály**

Délutáni gyakorló foglalkozás

1. - Nyissátok ki a folyóiratot a 8. oldalon. Láncolvasással elolvassuk a szöveget. Ha ismeretlen kifejezést találsz, jegyezd meg és megbeszéljük!

(pl: berek, csille, tégely, suszter)

1. - Vajon mit jelent a következő kifejezés: „homloka felhős”? (Megbeszéljük, mert sok gyerek nem hallotta még ezt a szókapcsolatot és „szó szerint” próbálták értelmezni…)
2. – Mit mondott Etus néni Csizmareknek, miután az leült mellé a padra?

(Menj csak nyugodtan!... Tudom, mindig sietsz…) Vajon akik sietnek, többre jutnak? Erre mutat rá egy furcsa mondásunk: „Lassan járj, tovább érsz!” – megbeszéljük a látszólagos ellentmondásban rejlő igazságot.

1. – Vajon miért szégyellte el magát Csizmarek, ha nem volt szemrehányás, amit Etus néni mondott? (Megbeszéljük a lehetséges magyarázatokat: pl: ő maga is rádöbbent, hogy nem jó, amit eddig csinált; megértette Gilice anyó mondását; stb.)
2. Felírom a táblára: „Amire akarod, van időd!” – Szerintetek tényleg így van? (Kiszámoltuk, hogy egy nap 24 órájából mennyi idővel rendelkeznek szabadon a mai gyerekek: megdöbbentő, de mindössze 4-5 óra a „sajátjuk”…) Mégis: Ami fontos, arra tényleg időt kell szánnunk – még akkor is, ha kevés időnk van!
3. Mi a fontos? (beszélgetések, kapcsolatok, valódi élmények)
4. Keress példát a szövegben a tanult mondatfajtákra!

Pl:

* kijelentő: A malom látszólag nem működik.
* kérdő: Hogy tetszik lenni?
* felkiáltó: Etus nénivel beszélgetni jó!
* felszólító: Menj csak nyugodtan!

Melyik mondatfajtára nem találtunk példát? (óhajtó mondatra)

Feladat: Írj egy-egy óhajtó mondatot, amit Kron Oszkár, Etus néni és Csizmarek mondhatott volna!